Walking Tall (film, 1973)
Walking Tall (), u Jugoslaviji prikazan pod naslovom Šerif iz države Tennessee je američki akcijski film snimljen 1973. godine u režiji Phila Karlsona. Temelji se na stvarnim događajima, koji su se nekoliko godina ranije zbili u Okrugu McNairy u saveznoj državi Tennessee, čiji se šerif Buford Pusser sukobio sa tamošnjim organiziranim kriminalom. U filmu njegov lik tumači Joe Don Baker, a radnja prikazuje kako se, zgađen korupcijom, kandidira i pobjeđuje na izborima za šerifa, ali kako svojim nastojanjem da okrug očisti od kocke i prostitucije kriminalce potakne da ga pokušaju likvidirati, pri čemu gine njegova supruga (čiji lik tumači Elizabeth Hartman).

Phil Karlson je deceniju i pol ranije u klasičnom true crime filmu The Phenix City Story obradio slične događaje u Alabami. U Walking Tall, koji je snimljen sa skromnim budžetom, također se inzistiralo na autentičnosti, pa je sam Pusser služio kao tehnički savjetnik, a neki od njegovih prijatelja i poznanika se nakratko pojavljivali u filmu. Vlasti Okruga McNairy su izričito zabranili snimanje filma na njegovoj teritoriji, a što su, pak iskoristili vlasti susjednog Okruga Chester. Film se prije premijere smatrao B-produkcijom, a kritičari prema njemu uglavnom nisu imali naklonosti, zamjerajući mu preveliku količinu nasilja i nedostatak suptilnosti. Usprkos svega toga, Walking Tall je na iznenađenje mnogih postigao izuzetnu gledanost, a dotle uglavnom nepoznati Baker postao velika zvijezda. Walking Tall je ubrzo u Hollywoodu potakao trend snimanja tzv. hixploitation filmova, smještenih u milje ruralnog američkog Juga, a sa vremenom je stekao i svojevrsni kult status. 

Pusser, kome su producenti namjeravali ponuditi ulogu u nastavku, je sljedeće godine poginuo u prometnoj nesreći, a Baker je odbio nastup. Umjesto toga su snimljeni nastavci Walking Tall Part 2 i Walking Tall: Final Chapter gdje je Pusserov lik tumačio Bo Svensson. Godine 2004. je, pak, snimljen remake pod naslovom Walking Tall gdje je naslovnu ulogu tumačio Dwayne the Rock Johnson.

Uloge

Joe Don Baker ... Buford Pusser
Elizabeth Hartman ... Pauline Pusser
Lurene Tuttle ... Helen Pusser
Noah Beery, Jr. ... Carl Pusser
Dawn Lyn ... Dwana Pusser
Leif Garrett ... Mike Pusser
Felton Perry ... Obrah Eaker
Logan Ramsey ... John Witter
Rosemary Murphy ... Callie Hacker
Gene Evans ... Šerif Al Thurman
Bruce Glover ... Grady Coker
Kenneth Tobey ... Augie Mccullah
Don Keefer ... Dr. Lamar Stivers
Douglas Fowley ... Sudac Clarke
Pepper Martin ... Zolan Dicks
Ted Jordan ... Virgil Button
Red West ... Šerif Tanner
Brenda Benet (Brenda Benét) ... Luan Paxton
Arch Johnson ... Buel Jaggers
Russell Thorson ... Ferrin Meaks
Gil Perkins ... Prvi izbacivač
Carey Loftin ... Igrač kocke
Warner Venetz ... Stickman
Gene LeBell ... Drugi izbacivač
Del Monroe ... Otie Doss

Izvori

Vanjske veze

Američki filmovi
Akcije (filmovi)
Triler filmovi
Kriminalistički filmovi
Biografski filmovi